b'\n_START_ARTICLE_\nSommer-OL 1972\n_START_SECTION_\nBoksning\n_START_PARAGRAPH_\nDen olympiske bokseturnering 1972 blev afholdt fra den 27. august til den 10. september og med 357 deltagere fra 81 nationer satte deltagerantallet atter rekord. Bedste nation blev Cuba, der med 3 guld, 1 s\xc3\xb8lv og 1 bronze fik sit store gennembrud. Bortset fra Cuba blev bokseturneringen domineret massivt af boksere fra \xc3\xb8stblokken, og det blev s\xc3\xa5ledes kun til to guldmedaljer fra vestblokken, en til USA og en til v\xc3\xa6rtsnationen Vesttyskland. USA sluttede som 6. bedste nation, det ringeste resultat i mange \xc3\xa5r._NEWLINE_Turneringens store profil var den cubanske sv\xc3\xa6rv\xc3\xa6gter Te\xc3\xb3filo Stevenson, der p\xc3\xa5 sin vej til finalen stoppede samtlige sine tre modstandere, inden han kunne erkl\xc3\xa6res som turneringens vinder, da den rum\xc3\xa6nske finalemodstander Ion Alexe grundet en skade ikke kunne stille op._NEWLINE_Danmark stillede med tre deltagere, men opn\xc3\xa5ede ikke medaljer. I letv\xc3\xa6gt deltog Erik Madsen, der imidlertid tabte i f\xc3\xb8rste runde 5-0 til ireren Charlie Nash, der siden vandt det professionelle europamesterskab. I welterv\xc3\xa6gt vandt Ib B\xc3\xb8dtcher 3-2 i f\xc3\xb8rste runde over Niguel Ortiz Flores, men blev i turneringens anden runde stoppet i 3. omgang af ireren John Rodgers. I mellemv\xc3\xa6gt vandt Poul Knudsen f\xc3\xb8rste kamp 5-0 over William Peets og kvalificerede sig derved til kvartfinalen, hvor han dog tabte til ghaneseren Prince Amartey.\n_START_SECTION_\nSejlsport\n_START_PARAGRAPH_\nSejlsportskonkurrencerne blev afholdt i Kiel, Slesvig-Holsten.'